15.

AICINA DALĪBVALSTIS UN KOMISIJU – saskaņā ar to attiecīgajām kompetencēm un ievērojot subsidiaritātes, proporcionalitātes un labāka regulējuma principu – turpināt virzību minētajās astoņās rīcības jomās, veicot vajadzīgus un piemērotus pasākumus, tostarp šādus: a) vispārējā politika: i) veicināt ANO Konvencijas ratifikāciju un piemērošanu, lai sekmētu pozitīvas izmaiņas attieksmē pret personām ar invaliditāti, un, īstenojot Konvenciju, vajadzības gadījumā pieņemt ES un valsts tiesību aktus; ii) kur un cik vajadzīgs, pastiprināt centienus periodiski vākt ES mēroga statistikas datus par stāvokli attiecībā uz personām ar invaliditāti; iii) pienācīgi izmantot esošās ES finanšu programmas un finansējumu, lai īstenotu rīcības priekšlikumus, neskarot sarunas par turpmāko finanšu shēmu; iv) izstrādājot valstu reformu programmas, ņemt vērā ar invaliditāti saistītus jautājumus un vispārīgāk sekmēt ar invaliditāti saistītu jautājumu integrēšanu stratēģijā “Eiropa 2020”; b) pieejamība: i) atbalstīt pienācīgus centienus uzlabot preču un pakalpojumu pieejamību, īpaši attiecībā uz antropogēno vidi, transportu, informāciju un saziņu, tostarp attiecībā uz tehnoloģijām un pakalpojumiem visās attiecīgajās jomās, izskatot iespējas ar publiskā iepirkuma starpniecību stimulēt tirgu un apsverot iespējamu vajadzību izstrādāt saskanīgas prasības, kas balstītas uz Eiropas standartiem; ii) mudināt pieejamības un universālā dizaina iekļaušanu izglītības iestāžu mācību programmās un visu attiecīgo profesiju un arodu mācībās, īpaši inženierzinātņu un arhitektūras jomās; c) līdzdalība: i) veicināt personu ar invaliditāti neatkarību un to iekļaušanu kopienā, īpaši attīstot mājas, dzīvesvietas vai cita veida kopienas atbalsta pakalpojumus, kas atbilstu šo personu vajadzībām un saskanētu ar vienlīdzīgām izvēles iespējām; ii) nodrošināt vienlīdzīgu piekļuvi politiskai dalībai, tostarp Eiropas Parlamenta vēlēšanām; iii) veicināt saziņu un informāciju, tostarp pieejamos formātos, lai tādējādi veicinātu izpratni un uzlabotu personu ar invaliditāti dalību un sociālo iekļaušanu; d) vienlīdzība: i) veicināt un aizsargāt personu ar invaliditāti cieņu, turpināt apkarot diskrimināciju, kas vērsta pret personām ar invaliditāti un attiecīgā gadījumā gan valstu, gan Eiropas mērogā pārskatīt spēkā esošo tiesisko regulējumu par aizsardzību pret diskrimināciju invaliditātes dēļ; ii) veicināt paraugprakses apmaiņu Invaliditātes jautājumu augsta līmeņa grupā un saistībā ar to īpašu uzmanību pievērst pieredzei, kas gūta ANO Konvencijas īstenošanā Savienības un dalībvalstu līmenī; e) nodarbinātība: i) veicināt, lai personas ar invaliditāti apgūtu zināšanas un prasmes, kuras var tikt pārnestas uz citām jomām, cenšoties vienkāršot viņu integrāciju un pilnveidošanos brīvā darba tirgū; ii) veicināt personu ar invaliditāti nodarbinātību, izmantojot publiskā iepirkuma jomā pastāvošus sociālos noteikumus, kā arī valsts palīdzību saskaņā ar piemērojamiem noteikumiem; iii) atbalstīt atbalsta tehnoloģiju pētniecību un veicināt to izmantošanu, lai veicinātu personu ar invaliditāti nodarbinātību; iv) tiekties pēc tā, lai personām ar invaliditāti, tostarp personām ar ierobežotu darbspēju, būtu vairāk nodarbinātības iespēju, un attīstīt sadarbību gan saistībā ar darba tirgu, tostarp, piemēram, atbalstītu nodarbinātību un vajadzības gadījumā aizsargātu nodarbinātību, gan arī saistībā ar sociālās aizsardzības un izglītības sistēmām; f) izglītība un mācības: i) atbalstīt attiecīgās iniciatīvas, kuru mērķis ir nodrošināt, lai personām ar invaliditāti uz vienlīdzības pamatiem ar citiem būtu piekļuve kvalitatīvai izglītībai un mācībām, lai tās varētu vairot savas zināšanas, prasmes un uzlabot kvalifikāciju mobilitātes un nodarbināmības veicināšanas nolūkos; ii) veicināt paraugprakses, tostarp salīdzinošo pētījumu, apmaiņu attiecībā uz atbalstu un palīdzību personām ar invaliditāti, lai uzlabotu to piekļuvi izglītības sistēmai visos līmeņos, tostarp, piemēram, izmantojot atbalsta tehnoloģijas; g) sociālā aizsardzība: i) īpašu uzmanību veltīt personu ar invaliditāti vajadzībām saistībā ar brīvprātīgo Eiropas kvalitātes sistēmu sociālo pakalpojumu jomā, kuru Sociālās aizsardzības komiteja pieņēma 2010. gada 6. oktobrī; ii) personām ar invaliditāti nodrošināt sociālo aizsardzību, izstrādājot un/vai paturot spēkā aizsardzības pasākumus, kuros ņemta vērā vispārējā situācija ekonomikā un tās ietekme uz personām ar invaliditāti; h) veselības aizsardzība: uzlabot vienlīdzīgu un efektīvu piekļuvi kvalitatīvai veselības aprūpei, tostarp novēršot nevienlīdzību, atbalstot agru veselības stāvokļa skrīningu invaliditātes profilakses nolūkos saskaņā ar dalībvalstu attiecīgo kompetenci, kā arī nodrošinot veselības aizsardzības darbiniekiem invaliditātes jautājumu izpratni veicinošas mācības un attiecīgos gadījumos izstrādājot speciāli personām ar invaliditāti paredzētus medicīnas pakalpojumus; i) ārlietas: veicināt personu ar invaliditāti tiesības un uzlabot invaliditātes jautājumu kā cilvēktiesību aspekta pamanāmību ārlietās, tostarp attiecībā uz ES paplašināšanos, kaimiņattiecību un attīstības programmām, kā arī uz ārkārtas un humāno palīdzību, un atbalstīt ANO Konvencijas īstenošanu, ko veic trešās valstis;